## Salut Pública informa d’un nou cas confirmat de leptospirosi després de les inundacions

*** Este cas se suma als altres dos ja confirmats
* La leptospirosi és una malaltia bacteriana per a la qual hi ha tractament
* És un dels principals riscos després d’inundacions i la seua transmissió entre persones és extremadament rara
* Des de la Conselleria de Sanitat s’insistix en la necessitat de seguir les recomanacions**

La Subdirecció General d’Epidemiologia i Vigilància de la Salut, de la Direcció General de Salut Pública, informa d’un nou cas confirmat de leptospirosi, que se suma als altres dos ja confirmats.

La Direcció General de Salut Pública manté reforçada la vigilància epidemiològica, amb la finalitat de detectar esta i altres malalties infeccioses que es puguen produir després de les inundacions.

Amb eixa finalitat es va aprovar pel grup de coordinació de la resposta de Salut Pública un protocol específic de vigilància per a la detecció precoç de casos d’infecció associats a les inundacions produïdes per la DANA, el qual es va traslladar a tots els professionals sanitaris.

D’esta manera, es revisa diàriament en la Direcció General de Salut Pública la informació procedent d’Atenció Primària, d’Atenció Hospitalària i dels Centres de Salut Pública.

La leptospirosi és un dels principals riscos després d’inundacions o pluges torrencials. La transmissió d’un ésser humà a un altre és extremadament rara.

Les persones es poden infectar a través del contacte directe amb l’orina o els fluids d’animals infectats, fonamentalment rosegadors, o contacte amb aigua contaminada amb orina i terra mullada. També es pot produir per la ingestió d’aliments o aigua contaminats per orina d’animals infectats.

Estos bacteris poden entrar en l’organisme a través de lesions cutànies o mucoses, i afectar tant les persones que residixen en les zones afectades com aquelles involucrades en labors de neteja i rescat.

Per a combatre esta infecció hi ha tractament antibiòtic. En termes clínics, la majoria dels casos són autolimitats, i manifesten símptomes lleus com febra, malestar general i dolors musculars.

Des de la Conselleria de Sanitat s’insistix a la població de la necessitat de seguir les recomanacions de protecció contra la leptospirosi.

Així, quan es realitzen labors de neteja cal utilitzar mascareta, botes de goma o calcer tancat impermeable, roba que cobrisca braços i cames i guants impermeables. A més, es posa l’accent que s’han de cobrir les ferides, els talls o els arraps amb apòsits o embenatges impermeables.

D’altra banda, s’advertix que no s’han de consumir aliments que puguen haver estat exposats a rosegadors o aigua contaminada i que s’han de mantindre els aliments i les escombraries en recipients tancats i posar trampes per a evitar l’aparició de rosegadors.

Pel que fa a les deixalles i escombraries, s’aconsella mantindre-les tan allunyades com siga possible de les vivendes i de l’aigua estancada. Quant als cadàvers d’animals, s’assenyala que no s’han de manipular i que s’ha de notificar a les autoritats per a efectuar una retirada segura.

Fecha: 22/11/2024